शांतिभूषण की ईमानदारी पर शक नहीं : नीतीश  
विवादास्पद सीडी में लगे आरोपों के बाद शांतिभूषण का बचाव करते हुए बिहार के सीएम नीतीश कुमार ने कहा कि उनकी ईमानदारी पर शक नहीं किया जा सकता।
लोकपाल विधेयक का प्रारूप तैयार करने के लिए बनी संयुक्त समिति के सह-अध्यक्ष शांतिभूषण के खिलाफ जारी कथित विवादास्पद सीडी में लगे आरोपों के बाद शांतिभूषण का बचाव करते हुए बिहार के मुख्यमंत्री नीतीश कुमार ने कहा कि उनकी ईमानदारी पर शक नहीं किया जा सकता।  जनता दरबार में मुख्यमंत्री कार्यक्रम से इतर अपने आवास पर नीतीश ने संवाददाताओं से कहा, पूर्व केंद्रीय मंत्री की ईमानदारी पर शक नहीं किया जा सकता। जो लोग उन पर आरोप लगा रहे हैं, उन्हें इसका नुकसान भरना पड़ेगा।  मुख्यमंत्री ने कहा कि पूर्व प्रधानमंत्री वीपी सिंह को भी इसी प्रकार सेंट किट्स मामले में फंसाने की कोशिश हुई थी। विरोधियों का यह आजमाया हुआ नुस्खा है और उनको इसका खामियाजा भुगतना पड़ा था। नीतीश ने कहा कि जो लोग आरोप लगा रहे हैं, उन्होंने गलत नंबर डायल किया है। शांतिभूषण और उनके पुत्र प्रशांत भूषण इसका जवाब देने में सक्षम हैं।  उल्लेखनीय है कि शांतिभूषण, सपा प्रमुख मुलायम सिंह यादव और सपा के पूर्व महासचिव अमर सिंह के बीच कथित बातचीत की एक सीडी का खुलासा हुआ है, जिसमें एक न्यायाधीश को प्रभावित करने की कोशिश की गई है। इस टेप की सत्यता स्वतंत्र तौर पर प्रमाणित नहीं हुई है।